Morten Messerschmidt (DF), 2023-05-24:
Tak, formand.
Det er måske meget godt nogle gange at have en diskussion, uden at der er en minister i salen, som bivåner i hvert fald nogle ordførere med et strengt blik om, hvad man nu må sige inden for visse rammer osv.
Som jeg oplever det, er vi sådan set alle sammen enige om, at Folkemødet på Bornholm såvel som folkemøderne i resten af landet er godt.
Det er godt for det umiddelbart kollegiale sammenhold, men det er også godt for engagementet, sådan at folk kan se og opleve, hvordan demokratiet udfolder sig.
Det er jo præcis det, der er idéen med det her forslag, og derfor, vi skal have mere af det.
Idéen er netop ikke at sige noget som helst dårligt om Folkemødet på Bornholm, for som hr. Kim Edberg Andersen siger, kan det være, at det, der i virkeligheden er tale om med de stigende priser, og at der er så mange mennesker på et lille sted osv., er, at man begynder at have så meget succes.
Men netop derfor er der jo også grund til måske at udvide succesen til resten af landet.
Der er langt, hvis man bor i Brønderslev eller Esbjerg eller på Fyn for den sags skyld, til Allinge og Bornholm, og det er rigtig dyrt.
Det er nok også derfor, at hovedparten af dem, der deltager på Folkemødet, sjældent betaler for deres overnatning og alt muligt andet selv.
Og det taler jo netop for, at vi så tager styringen her på Christiansborg som Folketing og siger: Kan vi gøre noget for, at den succes, det er i Allinge, bliver udbredt til resten af landet, sådan at det bliver lettere og sådan set også billigere og mere tilgængeligt at deltage på folkemøder rundtomkring?
Som alle har været inde på, er der jo rigtig mange, der bobler derude, vokser nedefra, men kunne vi gøre noget, for at pressen måske havde den samme opmærksomhed på Skivemødet eller andre møder, som man har på Folkemødet?
Kunne man lave et eller andet, så sol og vind blev delt lige, sådan at en tredjedel af os tog til Allinge, en tredjedel til det nordjyske og en tredjedel måske til Langeland, eller hvad ved jeg, sådan at selve folkemødeånden blev bredt ud over hele landet?
Det var jo netop det, som var tanken for 200 år siden med møderne på Himmelbjerget og andre steder i landet, nemlig at det var alle danskere, der skulle kunne få lod og del i det.
Ihukommende den seneste debat om rigsfællesskabet ville det måske også give mening at afvikle et folkemøde både på Færøerne og i Grønland, hvem ved, hvor vi alle sammen kunne tale sammen om de fælles udfordringer, vi har.
Jeg håber i hvert fald ikke, og Dansk Folkeparti håber ikke, at debatten om, hvordan vi får folkemøderne bredt ud til alle danskere, til alle i kongeriget, stopper her.
Vi synes, det er vigtigt, og jeg har egentlig heller ikke hørt nogen andre partier mene andet.
Vi er så lidt uenige om, hvordan det skal faciliteres.
Men jeg håber, at den her samtale kan køre videre og måske munde ud i en høring, som vi har talt om, til september, og så kan vi få inddraget nogle af dem, der er med til at skabe de lokale folkemøder i dag, og høre, hvad de tænker om, at vi i fællesskab kan gøre dem lige så store, lige så interessante, lige så sjove og spændende som det, der foregår i Allinge.
Jeg synes, det har været halvanden time, der er brugt godt sammen.